Brøndby har solgt Frederik Rønnow til Frankfurt – pris 21 mio. mio. kr. – først i næste uge skal han forhandle personlige forhold på plads

Frederik Rønnow er fortid i Brøndby til sommer.

Sportsdirektør Troels Bech har torsdag forhandlet en aftale på plads med Frankfurt om et salg af landsholdskeeperen ét år før kontraktudløb.

Det oplyser klubben på sin hjemmeside.

Ifølge Ekstra Bladets oplysninger får Brøndby 21 mio. kr. for Frederik Rønnow. Et imponerende salg taget i betragtning, at kontrakten står til udløb om blot ét år.

Også beløbet oplyses i den meddelelse, klubben har lagt på hjemmesiden. Her oplyses det desuden, at der senere kan komme yderligere bonusbetalinger til klubben.

Tidligere torsdag skrev Ekstra Bladet, at Frankfurt var parat til at betale et sted mellem 2,5-3,5 mio. euro (18-26 mio. kr.) for den danske landsholdsreserve.

Dermed får den tyske klub sin ønskemålmand inden for den købesum, som sportsdirektør Bruno Hübner på forhånd havde afsat.

Forhandlingerne er gået meget stærkt. Alt er således blevet klart mellem klubberne torsdag. Til gengæld har Frederik Rønnow endnu ikke forhandlet sine egne personlige betingelser på plads med den tyske storklub.

Fire år i Frankfurt

Derfor kan en handel i princippet stadig falde til jorden, hvis ikke Frederik Rønnow kommer overens med tyskerne om sine egne personlige vilkår i aftalen. Det tyder intet dog på.

Der er tale om en fireårig aftale for Frederik Rønnow i Frankfurt, hvor han skal afløse Lukas Hradecky, der for tre år siden blev afløst af netop Frederik Rønnow i Brøndby-målet.

Nu venter en stor udfordring i Bundesligaen for Frederik Rønnow, der de seneste år har udviklet sig som en af ligaens stærkeste keepere.

Med salget af Frederik Rønnow er Brøndby faktisk tæt på at være i mål for sommerens transfervindue med hensyn til salg. Klubben har budgetteret med 25 mio. kr. i transferindtægter til sommer. Der skal ikke mange flere salg i kassen, før det mål er nået.

Det ventes, at Frederik Rønnow i næste uge rejser til Frankfurt og ordner sine personlige forhold med klubben.

Sådan bør Brøndby handle til sommer

En halv time om Brøndby: Snupper de guldet - og hvordan står de rustet til fremtiden

Superliga-stjerne: Min bror forsvandt og blev fundet død